TNDT พุ่งเกือบ 19% แนวโน้มกำไรแข็งแกร่ง หลังขยายกิจการที่อินโดฯ
TNDT พุ่งเกือบ 19% แนวโน้มกำไรเติบโตแข็งแกร่ง หลังขยายกิจการที่อินโดฯ-การฟื้นตัวของธุรกิจน้ำมันและก๊าซ ล่าสุด ณ เวลา 10.57 ราคาอยู่ที่ 14.50 บาท บวก 2.30บาท หรือ 18.85% ด้วยมูลค่าซื้อขาย 59.05 ล้านบาท ด้าน บล.อาร์เอชบี (ประเทศไทย) แนะ "ซื้อ" ชูเป้า 17 บ. 
29 มิ.ย. 2559

ผู้สื่อข่าวรายงานว่า ราคาหุ้นบริษัท ไทย เอ็น ดี ที จำกัด (มหาชน) หรือ TNDT ล่าสุด ณ เวลา 10.57 อยู่ที่ 14.50 บาท บวก 2.30 บาท หรือ 18.85% สูงสุด 15.60 บาท ต่ำสุด 12.50 บาท ขณะที่ ราคา Ceiling อยู่ที่ 15.80 บาท ด้วยมูลค่าซื้อขาย 59.05 ล้านบาท ขณะที่ดัชนีหุ้นไทยปิดภาคเช้าบวก 0.61%

โดย บล.อาร์เอชบี (ประเทศไทย) ระบุในบทวิเคราะห์ (24 มิ.ย.) ว่า “ซื้อ” TNDT ที่ราคาเป้าหมาย 17.00 บาท (42% upside) โดยคาดว่าบริษัทจะมีกำไรเพิ่มขึ้นอย่างแข็งแกร่งในรอบ 2 ปีข้างหน้า จากแผนการขยายกิจการในประเทศอินโดนีเซียและการฟื้นตัวในของธุรกิจน้ำมันและก๊าซ
ทั้งนี้ บริษัทได้ขยายธุรกิจ DNT และตั้งออฟฟิสในประเทศอินโดนีเซียในช่วงปลายเดือนตุลาคม 2015 ซึ่งเป็นประเทศที่มีธุรกิจ oil&amp;gas ขนาดใหญ่หากเทียบกับประเทศไทย นอกจากนั้นคู่แข่งให้บริการใกล้เคียงกันแต่เสนอราคาที่สูงกว่า ดังนั้น คาดว่ากำไรจะเพิ่มขึ้นในรอบ 3 ปีข้างหน้า โดยปัจจุบันธุรกิจจากประเทศอินโดนีเซียทำรายได้ราว 30 ล้านบาทในรอบ 4 เดือนแรกของการดำเนินงานและคาดว่าจะเพิ่มขึ้นเป็น 100 ล้านบาทในปีนี้
นอกจากนี้ บริษัทได้สัญญา PPA ฉบับใหม่ระยะเวลา 30 ปีจากรัฐบาลพม่าเกี่ยวกับการดำเนินงานโรงไฟฟ้าถ่านหินจำนวน 2 แห่งด้วยกำลังการผลิตแห่งละ 10MW ซึ่งแห่งแรกจะเริ่มดำเนินงานเชิงพาณิชย์ในไตรมาส 4/17 และแห่งที่สองในช่วงไตรมาส 1/18 ซึ่งประเมินกำไรเพิ่มขึ้นในปี 2018 หลังจากโรงไฟฟ้าทั้งสองเริ่มดำเนินงานแล้ว
 